168531 – 14032024 –Ministrul Muncii, Simona Bucura-Oprescu, și ministrul Finanțelor, Marcel Boloș, au participat la Bruxelles la Reuniunea comună a Consiliilor EPSCO și ECOFIN, legată de investițiile sociale și contribuția lor la creșterea economică.
"În timp ce urmărim obiectivele generale de stabilitate financiară și finanțe publice solide, trebuie să luăm în considerare contribuția pe termen lung a investițiilor sociale la creșterea economică durabilă. Politicile de investiții sociale – subvențiile pentru ocuparea forței de muncă, formarea profesională, educația timpurie și îngrijirea copiilor, îngrijirea pe termen lung pentru persoanele în vârstă – pot avea un impact pozitiv substanțial asupra productivității și competitivității, promovând în același timp convergența socială și asigurând sustenabilitatea fiscală", a declarat ministrul Simona Bucura-Oprescu.